Organisasie gaan metro se kragtariewe teenstaan | Maroela Media
Die elektrisiteittariefverhogings in die Jakarandastad het pas 'n nuwe kinkel in die kabel by gekry met die burgerregte-organisasie AfriForum se besluit om enige buitensporige verhogings teen te staan.
Jaco Grobbelaar, AfriForum se distrikkoördineerder vir die groter Pretoria-Noord, het gesê die Tshwane-metro het die afgelope maand drie verskillende elektrisiteittariefverhogings vir die 2019/2020-termyn aangekondig.
"Dié tariefverhogings sluit 'n elektrisiteitverhoging van 12% in, maar daar is nou al drie verskillende vaste heffings, onderskeidelik R56, R120 en R200, vir elektrisiteitspunte bekendgemaak. Die heffing sal betaalbaar wees voordat enige elektrisiteit verbruik kan word.
"AfriForum staan dié buitensporige verhogings teen en doen 'n beroep op Nersa om die verhogings af te keur. Ons sal ook met ons regspan konsulteer om die verhogings, indien dit goedgekeur word, tersyde te stel," het Grobbelaar gesê.
Die nuwe tariewe is veronderstel om Maandag 1 Julie in werking tree.
Volgens Grobbelaar het die eerste verhoging wat aangekondig is, in die geïntegreerde ontwikkelingsplan (GOP) verskyn en was toe 'n basiese tarief van R56 wat op alle verbruikers van toepassing sou wees.
Die tweede aankondiging oor die vaste heffing het op 19 Junie in die Staatskoerant verskyn en is as R200 aangedui.
Abel Tau, burgemeesterskomiteelid vir nutsdienste by die metro, het ná mediaberigte oor die implikasies van die heffing ontken dat die tariefverhoging so buitensporig hoog sal wees. Tau het toe gesê die vaste heffing sal net R120 wees en slegs op verbruikers ingestel word wat meer as 650 kWh elektrisiteit per maand gebruik. Hy het verder benadruk dat die metroraad by Nersa se riglyne van 'n 13,07%-verhoging van elektrisiteitstariewe sal hou.
AfriForum het ook deur 'n PAIA-proses die derde vaste heffing van R120, wat die metro voorgestel het, bevestig.
"Volgens ons berekeninge sal die basiese heffing van R56 soos aanvanklik in die GOP voorgestel is, nie 'n probleem wees nie en verbruikers mag dalk minder betaal as voorheen, maar die ander twee voorgestelde basiese tariefheffings sal nie Nersa se afsnypunt van 13,8% haal nie," het Grobbelaar gesê.
Volgens AfriForum is Nersa se riglyne vir elektrisiteitsverhoging vir munisipaliteite 'n voorgestelde 13,8%, maar die Tshwane-metro het hom glo daartoe verbind om die verhoging onder 13,07% te hou.
Die burgerregte-organisasie is verder ook ontevrede omdat spesifieke prosesse gevolg moet word voordat 'n tariefverhoging ingestel mag word. Een hiervan is 'n openbaredeelnameproses, soos met die GOP, waar die publiek die geleentheid gegee word om insette op die verhoging te lewer waarna Nersa die verhoging kan goedkeur.
"Die basiese tarief beteken dat kragverbruikers dié tarief sal betaal voordat enige elektrisiteit verbruik word. Vir koopkragverbruikers beteken dit indien jy R56, R120 of R200 se krag aankoop, jy geen eenhede sal ontvang vir die kragaankope nie en bykomende krag sal moet aankoop voordat jy enigsins eenhede ontvang.
Maroela Media het berig dat 'n taakspan Maandag aangestel is om die tariefverhogings te hersien. Volgens Awie Erasmus, VF Plus-raadslid en voorsitter van die Tshwane-metroraad se openbarerekeningekomitee, was almal op die taakspan dit eens dat veral die vaste heffing aandag moet kry.
Erasmus het gesê die taakspan se voorstelle sal nou aan 'n spesiale vergadering van die burgemeesterskomitee voorgelê word waarna dit Donderdag by die Tshwane-metro se maandelikse raadsvergadering sal dien.
Nersa sal nou glo teen Vrydag moet besluit of die voorgestelde tariefverhoging wel ingestel mag word.
AfriForum het verder 'n beroep op die inwoners van Pretoria gedoen om die verhogings teen te staan.
Die publiek kan op AfriForum se webwerf teen die tariefverhogings beswaar maak.
Hoe kan jy vir krag betaal wat jy nie kan gebruik nie. Dit is geld ontvang vir geen dienste gelewer nie.
Dit is vir soweto diepsloot alexandra en al die ander plakkerskampe waarvoor daar betaal gaan word
Tshwane word bestuur deur geldwolwe en kan nie diestr lewer. Ek is seker as hulle minder skenkingsmaak van miljoene op allehande bollie wat niks beteken vir ons wat elke maand maar betaal kan die tarief verminder. DA is besig om aan te jaag en dit gaan hulle kos met die volgende misluktepaliteit verkiesing
Is hierdie tipe heffings in lyn met munisipale regulasies?
Indien daar kragonderbrekings is moet die heffings mos terugbetaal word. Dit lyk nou of verbruikers se planne om van die netwerk af te kom begin byt.